পবিত্র রজব মাসের ২৭ তারিখ রাতে তথা মিরাজ শরীফ-এর রাতেই বান্দাদের জন্য পাঁচ ওয়াক্ত নামায ফরযে আইন করা হয়। প্রথমে পঞ্চাশ ওয়াক্ত ফরযের ঘোষণা দেয়া হয়েছিলো। পরে মহান আল্লাহ পাক তিনি বান্দাদের প্রতি ইহসানের উদ্দেশ্যেই ৪৫ ওয়াক্ত কমিয়ে ৫ ওয়াক্ত নামাযের বিধান বলবৎ রাখেন। বর্ণিত আছে, যদি কেউ ইখলাছের সাথে পাঁচ ওয়াক্ত  নামায আদায় করে, তাহলে মহান আল্লাহ পাক তিনি তাকে পাঁচ ওয়াক্তের বিনিময়ে পঞ্চাশ ওয়াক্ত নামাযের পূর্ণ ফযীলত দান করবেন। সুবহানাল্লাহ! (বুখারী শরীফ, মুসলিম শরীফ, মিশকাত শরীফ, মাছাবাতা বিস সুন্নাহ)  তাফসীরে রূহুল মায়ানী ও তাফসীরে রূহুল বয়ান কিতাবে হাদীছ শরীফ উল্লেখ করা হয়েছে, সাইয়্যিদুল আম্বিয়া ওয়াল মুরসালীন, নূরে মুজাসসাম হুযূর পাক ছল্লাল্লাহু আলাইহি ওয়া সাল্লাম তিনি ইরশাদ করেছেন, নামায মুমিনের মিরাজ বা দীদার।  তাফসীরসমূহে আরো বর্ণিত আছে, ছলাত হচ্ছে খালিছভাবে আরিফীন তথা ওলীউল্লাহগণ উনাদের জন্য  মহান আল্লাহ পাক উনার মিরাজ বা দীদার। সুবহানাল্লাহ!  প্রত্যেক মুসলমান পুরুষ-মহিলা, জ্বিন-ইনসান সকলের জন্য ফরযে আইন করা হলো, দৈনিক রাত ও দিনে পাঁচ ওয়াক্ত নামায আদায় করা। সকল বান্দার এ তাওফীক অর্জিত হোক। আমীন!